Sūdėnų pilkapynas

Sūdėnų pilkapynas – pilkapiai šiaurės vakariniame Kretingos rajono savivaldybės teritorijos pakraštyje, Latvijos pasienyje, Sūdėnų kaimo vakariniame pakraštyje, 1,05 km į šiaurės vakarus nuo kelių Laukžemė–Senoji Įpiltis ir Žyneliai–Sūdėnai kryžkelės, Šventosios kairiajame krante.

Pilkapynas 
Įrengtas Šventosios slėnio rytiniame pakraštyje stūksančioje 20×30 m dydžio ir 0,5 m aukščio pakilumoje, apaugusioje krūmais ir menkaverčiais medžiais. Čia aptikti 5 pilkapiai, patenkantys į valstybės saugomos kultūros vertybės – Sūdėnų kapinyno (28710) teritoriją, kurios plotas – 900 m².

Į rytus ir pietryčius yra Sūdėnų II kapinynas, o 0,36 km į pietvakarius – Sūdėnų I kapinynas.

Tyrimai 
1976 m. išaiškino, o 1982, 1984 ir 1985 m. tyrinėjo Ignas Jablonskis. 1992 m. žvalgė Lietuvos kultūros paveldo mokslinis centras (ekspedicijos vadovas Vilnius Morkūnas).

Ištirti visi 5 pilkapiai. Jie 4,2–9 m skersmens, su 1–3 koncentriniais akmenų vainikais. Pilkapiuose ir jų išorėje aptikti 26 degintiniai kapai. Vienų mirusiųjų sudegę kaulai buvę užkasti duobutėse, o kitų – supilti į nedideles lipdyto molio urnas. Dalis urnų stovėjo ant plokščių akmenų ir buvo uždengtos akmens plokštėmis. Kai kuriuos kapus supo nedideli akmenų vainikėliai. Pilkapio Nr. 1 sampile aptiktas griautinis moters kapas, kuriame aptikta gintaro ir mėlyno stiklo karolių. Šalia pilkapių ištirta ugniavietė, o sampiluose rasta titnago skelčių. 

Degintiniai kapai datuojami III–I a. pr. m. e., o griautinis – I a.

Šaltiniai

Literatūra 
 Ignas Jablonskis. Sūdėnų pilkapiai. – Švyturys – 1982, rugsėjo 23 
 Ignas Jablonskis. Sūdėnų senkapio tyrinėjimas. – Švyturys – 1984, rugsėjo 13
 Ignas Jablonskis. Sūdėnų senkapį tyrinėti užbaigus. – Švyturys – 1986, gegužės 24
 Julius Kanarskas. Archeologiniai Igno Jablonskio tyrinėjimai. – Kretinga: Kretingos muziejus, 2001. – P. 25–26

Nuorodos 
 Archeologiniai tyrinėjimai Lietuvoje 1982 ir 1983 metais
 Archeologiniai tyrinėjimai Lietuvoje 1984 ir 1985 metais

Lietuvos pilkapiai
Kretingos rajono paveldas